
Mád központi belterület települési arculatának vizsgálata

A dolgozatom helyszíneként a Tokaj Történelmi Borvidék és Kultúrtáj Világörökség területéhez tartozó Mád települést választottam. Mivel, már több mint 20 éve élek a településen, a vizsgálataim során törekedtem arra, hogy a szakmai meglátásaim mellett ügyeljek a lakosság érzelmi viszonyulásaira és a helyi szellemiség bemutatására.
Mád ahhoz a nyolc magterülethez tartozik, amelyek az UNESCO szerint a borvidék központját képezik. Ennek az a jelentősége, hogy a település környezetében, olyan kiváló adottságú szőlőterületek találhatóak, ahol a legjobb minőségű szőlőt lehet termeszteni. Emiatt is sokan úgy gondolják Mádról, hogy elhelyezkedése és táji adottságai által a borvidék egyik legszebb „gyöngyszeme”. A településen mindig is a szőlőtermesztés és a borászat dominált, aminek több száz éves hagyományai vannak. Az utóbbi években a falu életében megnőtt a turizmus szerepe, mára sokaknak ez a megélhetési forrásuk, több pincészet kínálatában, ennek hatására új szolgáltatások jelentek meg. A lakosság legnagyobb része borkészítésből és a borturizmusból él.
A dolgozatban bemutatom Mádat, mint Tokaj-Hegyalja egyik legfontosabb szőlőtermő vidékét, amely rengeteg kulturális és történelmi értékben gazdag. A munkám során először meghatároztam azokat az arculati elemeket, amelyek véleményem szerint egy település arculatát jelentősen befolyásolják. Ezek a településszerkezet, az épített örökség, a zöldfelületek és a környezetarchitektúra elemek. Ezt követően a térségi arculatot Tokaj, Tállya és Tarcal példáján mutatom be. Majd részletesen kitérek Mád vizsgálatára, bemutatom és értékelem a település arculatát turisztikai szempontból meghatározó elemeket. A faluban található fontosabb pincészetekről katasztert készítettem, mely segítségével jól megfigyelhető ezek elhelyezkedése a településen. Megvizsgálom a pincék tradicionális külső kialakítását, röviden értékelem azokat.
A dolgozatomban tehát, főként Mád turisztikai jelentőségével és adottságaival foglalkozom. Elemzem a települést, annak helyét a Tokaj-hegyaljai borvidéken. Bemutatom a faluban található fontosabb épületeket, pincéket, intézményeket, ezek egykori megjelenését, amit összevetek a mai állapotukkal. Részletesen kitérek a hagyományos és népi motívumok, elemek, anyaghasználat, formák megjelenésére, a házak homlokzatain, a pincék esetében, a parkokban, köztereken, a fő utcán. Ismertetem a településkép jellegzetességeit, a főbb környezetarchitektúra elemeket.



